Diari Oficial de la Generalitat Valenciana


Sumari del DOGV 4650, del 15-12-2003 (2003/13638)

ORDE de 4 de desembre de 2003, de la Conselleria d'Indústria, Comerç i Turisme, per la qual es convoquen beques d'especialització professional per a contribuir a la formació d'especialistes en distints àmbits de la distribució i l'urbanisme comercial en el marc del Fons Social Europeu.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4650

Data del DOGV
:   15-12-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/13212


Data del document
:   04-12-2003

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * ciència econòmica
    * professió de la informació
    * professió de la informàtica
    * professió comercial
    * ajuda pública
    * professió de l'urbanisme
    * suport econòmic
    * assignació per estudis

ORDE de 4 de desembre de 2003, de la Conselleria d'Indústria, Comerç i Turisme, per la qual es convoquen beques d'especialització professional per a contribuir a la formació d'especialistes en distints àmbits de la distribució i l'urbanisme comercial en el marc del Fons Social Europeu. [2003/13915]
  
El Govern Valencià, a través de la Direcció General de Comerç i Consum de la Conselleria d'Indústria, Comerç i Turisme i en el marc del Programa Operatiu Integrat de la Comunitat Valenciana del Fons Social Europeu pretén impulsar la formació de jóvens desocupats que pretenguen especialitzar-se en l'àmbit de la distribució i l'urbanisme comercial, promovent així mateix la igualtat d'oportunitats i, que servisquen de suport als treballs i investigacions que es porten a cap.
  
Les beques de formació professional permeten dirigir jóvens desocupats postgraduats universitaris cap a la investigació i el desenvolupament posterior de la seua activitat professional en l'àmbit de la distribució i l'urbanisme comercial, un camp que està experimentant un fort desenrotllament. Per la seua banda, les institucions que les promouen s'enriquixen de les aportacions i investigacions desenvolupades pels becaris en el període de duració d'estes.
  
En virtut de les facultats que m'atorguen l'article 35 de la Llei 5/1983, de 30 de desembre, de Govern Valencià, i l'article 4 del Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Article 1. Objecte de la convocatòria
  
1. L'objecte de la present orde és la convocatòria de deu beques d'especialització professional, d'acord amb les consignacions pressupostàries que a l'efecte establisca la Llei de Pressupostos de la Generalitat Valenciana per a l'exercici 2004.
  
2. El règim de les beques s'aplicarà tal com es determina en els articles següents i en el Decret 108/1992, de 6 de juliol del Govern Valencià.
  
3. La beca té com a objecte completar la formació pràctica de jóvens desocupats menors de 30 anys i titulats universitaris en distintes matèries relacionades amb la distribució i l'urbanisme comercial, sent la cofinançació, el 65 per cent del Fons Social Europeu i el 35 per cent de la Generalitat Valenciana. Els temes sobre els quals es desenvoluparan les beques, que inclouran un apartat final relatiu a la repercussió de la matèria sobre el medi ambient, la seua duració i la seua dotació seran les següents:
  
4. Els aspirants a la consecució de les beques hauran de ser desocupats menors de trenta anys i titulats universitaris i reunir el perfil acadèmic ajustat als objectius de les beques. Cada candidat podrà aspirar a un màxim de tres beques que hauran de figurar per orde de preferència en la sol·licitud que a l'efecte es posarà a la seua disposició. No obstant això, en el cas que quedara vacant alguna beca, la Comissió Avaluadora, atenent al perfil acadèmic dels aspirants podrà concedir la mateixa a qui considere més idoni.
  
5. La tutoria de les beques (accions formatives i treballs que se'n deriven) serà realitzada per l'Oficina PATECO del Consell de Cambres Oficials de Comerç, Indústria i Navegació de la Comunitat Valenciana, que en durà a terme la direcció tècnica i emetrà els informes corresponents.
  
Article 2. Durada i dotació econòmica
  
1. El període de durada de les beques comprendrà des de la data que marque la resolució de concessió i com a màxim fins a la finalització de l'exercici de 2004. La duració de les beques serà de fins a 8 mesos, que es desenvoluparan de forma consecutiva.
  
2. Les beques estaran dotades econòmicament segons s'indica en l'article 1.3. d'esta orde. Als pagaments realitzats s'aplicaran les corresponents retencions previstes en la normativa vigent.
  
3. L'import de la beca s'abonarà en dos pagaments, després de l'oportú certificat de la Direcció General de Comerç i Consum del compliment de les obligacions del becari i dels objectius de l'ajuda, que s'emetran previ informe de la direcció tècnica establida en l'article 1.5:
  
- Un primer pagament del 50 per cent del total, transcorreguda la meitat del període de durada de la beca.
  
- Un segon pagament del 50 per cent restant una vegada finalitzada la beca.
  
Article 3. Formalització de sol·licituds
  
1. Les sol·licituds, per a l'obtenció de les ajudes regulades per la present orde, hauran de dirigir-se a la Direcció General de Comerç i Consum i es presentaran al registre general de la Conselleria d'Indústria, Comerç i Turisme, carrer Colom, núm. 32, 46928 València o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
2. Les sol·licituds hauran d'acompanyar-se de la següent documentació en dos exemplars:
  
a) Documentació acreditativa i identificadora del sol·licitant.
  
b) Currículum del sol·licitant en el qual consten almenys les dades personals, domicili habitual, data de naixement i telèfon.
  
c) Certificat de l'expedient acadèmic (original o fotocòpia compulsada) de l'aspirant, amb les qualificacions de tots els cursos i en el que conste la data d'obtenció del títol emés pel centre on l'aspirant haja cursat els seus estudis.
  
d) Qualssevol altres documents que acrediten la possessió d'altres títols, coneixements d'informàtica o cursos rebuts.
  
e) Declaració responsable que no és té concedida qualsevol altra beca o ajuda per a esta o semblant activitat.
  
f) Targeta de demanda d'ocupació.
  
g) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant de la Conselleria d'Indústria, Comerç i Turisme i no hi hagen experimentat variació.
  
Article 4. Termini de presentació de sol·licituds
  
1. El termini de presentació de sol·licituds serà d'un mes comptat a partir de l'endemà de la publicació d'esta convocatòria en el Diari Oficial de la Generalitat Valenciana.
  
2. Els sol·licitants hauran de reunir els requisits i condicions de la present convocatòria al terme del termini de presentació d'instàncies.
  
3. Quan la sol·licitud no reunisca els requisits assenyalats en l'article 70 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
  
Article 5. Estudi i avaluació dels sol·licituds
  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridores que considere necessaris per a resoldre la sol·licitud presentada.
  
2. La concessió de les beques s'efectuarà per resolució del conseller d'Indústria, Comerç i Turisme, a la vista de la proposta de la Comissió Avaluadora. La dita Comissió estarà integrada pels membres següents:
  
- El Cap de l'Àrea de Comerç que actuarà com a President.
  
- La Cap del Programa de Formació Comercial del la Direcció General de Comerç i Consum, que actuarà com a Secretària.
  
- El director Tècnic de l'Oficina PATECO del Consell de Cambres Oficials de Comerç, Indústria i Navegació de la Comunitat Valenciana.
  
3. Esta comissió haurà d'adaptar el seu funcionament a allò que establix la convocatòria i de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. La Conselleria d'Indústria, Comerç i Turisme, se reserva la facultat de deixar deserta, totalment o parcialment, l'adjudicació de les beques convocades i d'interpretar el contingut d'estes bases.
  
5. La selecció dels becaris vindrà donada per la puntuació obtinguda en el barem, i que consta dels conceptes següents:
  
- Titulació d'acord amb la beca i l'expedient acadèmic: fins a 12 punts.
  
- Titulació de postgrau en distribució comercial i/o urbanisme comercial: fins a 5 punts.
  
- Altres coneixements afins a la beca acreditats mitjançant cursos rebuts: fins a 2 punts.
  
- Coneixements d'informàtica: fins a 2 punts.
  
6. La Comissió Avaluadora es reunirà dins dels 15 dies següents a l'acabament del termini de presentació de sol·licituds i podrà convocar, si així ho estima oportú, a tots aquells candidats que complisquen els requisits exigits en la present convocatòria, a fi de comprovar, mitjançant prova escrita i/o entrevista, aquells extrems referents als mèrits adduïts i adequació a les activitats a exercir que s'estimen d'interés. La puntuació global de la prova escrita i/o entrevista serà de fins a 10 punts.
  
7. La puntuació total dels sol·licitants de les beques, serà la suma de les puntuacions obtingudes en el barem i en la prova escrita i/o entrevista en el cas que s'hi realitzara.
  
Article 6. Resolució de la convocatòria
  
1. La Comissió Avaluadora elevarà les seues propostes al conseller d'Indústria, Comerç i Turisme en el termini màxim de 30 dies comptats des de la data d'acabament del termini de presentació d'instàncies.
  
2. El termini màxim per a resoldre les sol·licituds serà de dos mesos a comptar des de l'endemà de l'acabament del termini de presentació de sol·licituds fixat en esta orde. Transcorregut l'indicat termini sense que haja recaigut resolució expressa, s'entendrà desestimada la concessió de la beca en els termes previstos en l'article 44 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
3. La resolució del conseller d'Indústria, Comerç i Turisme que atorgue les beques es notificarà als interessats en els termes previstos en l'article 58 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú. Esta resolució inclourà una relació constituïda pels aspirants que no resulten adjudicataris de les beques, ordenats d'acord amb la puntuació obtinguda, per a cobrir les vacants que puguen sorgir durant el període de gaudi d'estes fins a completar la duració total de les beques. Esta resolució es farà pública, també, als taulers d'anuncis de la Conselleria d'Indústria, Comerç i Turisme.
  
4. La resolució a què fa referència el paràgraf anterior esgotarà la via administrativa i podrà ser impugnada directament davant el Tribunal Superior de Justícia de la Comunitat Valenciana en el termini de dos mesos comptats des de l'endemà al de la seua notificació, d'acord amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciós Administratiu.
  
5. La condició de becari no generarà en cap moment cap relació laboral amb la Generalitat Valenciana.
  
6. La condició d'integrant de la borsa de reserva de becaris no generarà en cap moment cap relació laboral amb la Generalitat Valenciana, ni compromís d'accedir en qualsevol moment a la condició de becari.
  
Article 7. Obligacions dels becaris
  
1. Les beques concedides són incompatibles amb qualsevol altra beca o ajuda, així com amb el desenvolupament d'una activitat laboral. La infracció d'esta regla deixarà sense efecte la beca.
  
2. Els becaris hauran de presentar en el moment de l'atorgament de la beca la documentació adequada que acredite el compliment de les seues obligacions tributàries i amb la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda.
  
3. Els becaris hauran de subscriure una pòlissa d'assistència sanitària els mesos de durada de la beca, o acreditar que disposen de cobertura sanitària.
  
4. Els becaris hauran d'acceptar i complir les normes establides en l'articulat d'esta convocatòria, les que s'establisquen a l'acceptació per escrit de les beques, així com les instruccions que, durant el període de vigència d'esta, reben de la direcció tècnica establida en l'article1.5 per a supervisar l'activitat del becari.
  
5. Els becaris hauran de començar el gaudi de les beques dins del termini que se'ls assenyale i desenvolupar la seua tasca, sense que cap altre compromís impedisca o dificulte el compliment interromput de les obligacions contretes.
  
6. Transcorreguda la meitat del període de durada de la beca i en el termini màxim de quinze dies, el becari haurà d'entregar un avanç de les investigacions realitzades. L'entrega i l'informe favorable d'este avanç per part de la direcció tècnica serà condició indispensable per al pagament de l'import parcial de la beca.
  
7. A l'acabament del període de durada de la beca, i en el termini màxim de 30 dies, els becaris hauran d'entregar una memòria sobre les activitats realitzades i coneixements obtinguts en les pràctiques. L'entrega i l'informe favorable d'esta memòria per part de la direcció tècnica serà condició indispensable per al pagament de l'import final de la beca.
  
8. El beneficiari està obligat a sotmetre's a les actuacions de control financer de la Intervenció General de la Generalitat Valenciana i, si és procedent, dels òrgans competents del Fons Social Europeu en relació amb les ajudes concedides.
  
Article 8. Resolució d'incidències
  
1. L'òrgan competent per a la concessió de les ajudes resoldrà les incidències que es produïsquen durant el període de gaudi de les beques, previ informe de la direcció tècnica, qui podrà proposar que es deixe sense efecte les mateixes, prèvia audiència de l'interessat, en el cas d'incompliment d'obligacions per part del becari o quan no realitzara l'activitat que va motivar la concessió de la beca o deixara de reunir els requisits necessaris o quan s'incompliren, sense causa que ho justifique, les condicions establides en la present orde.
  
2. Davant de les incidències, renúncies, abandons o incompliments que deixen vacant una beca, es procedirà a cobrir la mateixa segons l'orde establit en la borsa de reserva que resulte del procés de selecció pel període que reste per a finalitzar la durada total de les beques.
  
3. La renúncia a la beca durant la primera meitat del seu període de gaudi, donarà lloc a la pèrdua total al dret a la percepció. Si s'haguera superat el dit període, només es produirà la pèrdua del dret al cobrament de la part corresponent a la segona meitat.
  
DISPOSICIONS ADDICIONALS
  
Primera
  
1. La concessió de les ajudes previstes en la present orde estarà condicionada a l'existència de crèdit adequat i suficient per a això en els Pressupostos de la Generalitat Valenciana per a l'exercici 2004.
  
2. Tot complint el que s'ha previst en l'article 47.11 del Text Refós de la Llei d'Hisenda Pública Valenciana i d'acord amb el que establia la Llei de Pressupostos de la Generalitat Valenciana per a l'any 2004, per orde de la Conselleria d'Indústria, Comerç i Turisme es faran públics les línies de crèdit i l'import global màxim destinat a la concessió de les beques prevists en la present disposició.
  
Segona
  
1. En el supòsit que els documents que han d'acompanyar la sol·licitud de concessió de les beques ja els tingueren qualsevol òrgan de l'administració actuant, el sol·licitant podrà acollir-se a allò que s'ha establir en l'article 35 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, sempre que s'hi facem constar la data i l'òrgan o la dependència on es presentaren o, si és el cas, s'emeteren, i que no hagin transcorregut més de cinc anys des de l'acabament del procediment al qual corresponguem.
  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditaria per altres mitjans dels requisits a què fa referència el document.
  
DISPOSICIONS FINALS
  
Primera
  
Es faculta el secretari autonòmic d'Indústria i Comerç per a dictar les disposicions i adoptar les mesures que considere oportunes per al desenvolupament i l'aplicació del que s'ha disposat en la present orde.
  
Segona
  
La present orde entrarà en vigor l'endema de la seua publicació en el Diari Oficial de la Generalitat Valenciana.
  
València, 4 de desembre de 2003
  
El conseller d'Indústria, Comerç i Turisme,